Ukážka z elektronickej knihy

BUDTE AKO JEDI!

Príručka na prežitie v kancelárii

Gwendal Fossois

Soyez un Jedi! Survivre au bureau, mode d’emploi

Copyright © Éditions de l’Opportun 2019

Published by special arrangement with Les éditions de l’Opportun in conjunction with their duly appointed agent 2 Seas Literary Agency and co-agent Livia Stoia Literary Agency.

Direction éditoriale: Stéphane Chabenat

Éditrice: Charlotte Sperber

Illustrations: Gwendal Fossois

All rights reserved.

Prvé vydanie.

Všetky práva vyhradené. Táto publikácia, ani žiadna jej časť, nesmie byť kopírovaná, rozmnožovaná ani inak šírená bez písomného súhlasu vlastníka autorských práv.

Preklad © Zdenka Zvarová, 2022

Redakčná úprava a korektúry: Ľubomír Závada

Grafická úprava: Citadella

Vydalo vydavateľstvo Citadella v roku 2022

ISBN 978-80-8182-182-0

Vytvorenie elektronickej verzie Dibuk, s. r. o., 2024

„LEŤ ĽAHKO.“1

Leia

Majster Yoda sedí v kresle, z výšky vás dlho a pokojne pozoruje potmehúdskym pohľadom. A zrazu prehovorí:

„Svoju lekciu dostaneš.“

Yoda je najmúdrejší, najmocnejší a najstarší Jedi. Stretol viac rytierov ako ktorýkoľvek z jeho spolubojovníkov. Takisto mnohých Jediov vycvičil, vrátane toho, ktorý, ako sa vraví, priniesol do Sily rovnováhu. Na prvý pohľad vyzerá len ako neškodný zelený škriatok. Ale pozor, výzor klame! Yoda vždy šikovne vyviazne z každej nepríjemnej šlamastiky. Väčšinou bez jediného škrabanca. A navyše, jeho slová majú cenu zlata.

„Proti silám zla bojovať musieť budeš.“

Majstrovi je jasné, že toho ľudia majú už od rána dosť. Vstaneme, rýchla káva a šup do sprchy. Potom šprint do kancelárie, pričom často meškáme (aj keď sme si budík nastavili dopredu!). Zaútočiť na nejakého Sitha v susedstve nemá v tomto prípade žiaden význam. Podľa Yodu sily zla vyzerajú teraz ináč: hysterický šéf, problém v práci, kolegovia bez štipky zmyslu pre humor alebo úloha, ktorú už dnes večer nestíhame dokončiť, pretože si ešte chceme pozrieť jednu časť Black Mirror!

„Táto príručka ti ukáže cestu  (ak budeš chcieť).“

V tejto knihe vám Yoda a ďalšie postavy dajú tipy, ako prežiť v práci. Chcete nájsť rovnováhu a byť, ako sa hovorí, zen? Žiadny problém, Darth Vader je tu pre vás. Zaujíma vás vedenie tímu? Palpatine rád prezradí, ako na to.

Či ste zamestnanec, manažér, šéf, pracujete vo verejnom alebo súkromnom sektore, či trávite celý deň vo vysokej budove nadnárodnej korporátnej spoločnosti, v malej firme alebo aj v teréne, táto kniha je určená práve vám.

„Sila bude stále s tebou.“

Návod na použitie príručky

Táto kniha vám ponúka návod na to, ako prežiť v kancelárii a ako sa zdokonaliť v práci tým, že si osvojíte techniky rytierov Jedi. Každá z dvanástich kapitol vám umožní na základe konkrétne stanovených cieľov dosiahnuť špecifické schopnosti žiaka Padawana a rytiera Jedi, a takisto realizovať kroky k tomu, aby ste sa stali skutočným Majstrom.2 Skúsenostný ukazovateľ na začiatku každej kapitoly ukazuje, ako ste na tom na svojej ceste k zvládnutiu Sily. Na konci tejto príručky nájdete pracovný zošit, v ktorom si môžete overiť, akým Jedim ste sa stali vďaka tomuto výcviku.

LEKCIA 1

DRIEME VO VÁS LUKE...

CIELE

→ Spoznať seba samého

→ Určiť si ciele v živote

→ Prepojiť navzájom svoje záľuby a prácu

Bol by to práve Luke Skywalker, ktorý by ako prvý nasadol do svojho X-Wingu a vzlietol do piesočnej búrky, aby nám povedal: „buď si istý, niekde v hĺbke teba žije Padawan. Dôveruj si!“ A tento Padawan čaká len na jedno: aby mohol ukázať svoju Silu. Je pravda, že záver kariéry Anakinovho syna nie je práve najlepší a jeho tvrdohlavé presvedčenie, keď nechce trénovať Rey, nevyznieva najlepšie. No nevadí. Luke toho dokázal v živote veľa, takže nemusí byť dokonalý.

Prečo práve Luke? Predovšetkým preto, lebo v prvých hviezdnych vojnách sa rýchlo vycvičil na rytiera super-Jedi, ktorý dokáže ukončiť existenciu impéria. Takisto dokázal okolo seba zhromaždiť fajn skupinu odhodlaných bytostí počnúc svojou sestrou, princeznou Leiou. A nakoniec, bol to skromný chlapec bez veľkých ambícií, chcel si akurát nájsť kamošov po práci na farme u strýka Owena. Kým sa Luke niekým stal, musel začať doslova od nuly.

Z chlapca, ktorý lietal cez púšť Tatooine, aby doniesol domov nie veľmi podareného droida, to Luke dotiahol až na hrdinu Republiky, ovenčeného medailami a oslavovaného ľudom. To bol teda skok! A nie malý. Počas tohto dlhého príbehu sa Luke naučil niečo zásadné: kým je, čo má rád, čo chce. Lukov vývoj je podobný ako u jeho otca, ide však o opačný, zrkadlový obraz vývoja.

Aj Anakin sa, pred tým, ako prešiel na temnú stranu, snažil v mladosti rozlíšiť medzi dobrom a zlom a nájsť si miesto v živote. Jeho syn, Luke, prišiel doslova odnikiaľ, rýchlo sa naučil so Silou pracovať, ale na rozdiel od svojho otca sa pridal na stranu dobra. V tomto príbehu vďačí za to najmä strýkovi Owenovi a jeho výchove, pretože dobrým alebo zlým sa človek nerodí, ale sa ním stáva. Je to vlastne ale jedno, koho je to zásluha: jej výsledkom je Luke.

Darth Vader & jeho deti : sága nadšencov

Poznanie samého seba je základom každého kariérneho rozvoja. Kto som? Aké mám ambície? Aké mám hodnoty a životné ciele? Všetky tieto otázky formujú náš spôsob nazerania na svet a tvoria základ nášho vzťahu k práci. Čo sa týka rodiny Skywalkerov, je to jasné. Anakin sa špecializoval na riadenie vznášadiel, Luke je geniálny mechanik a Leia talentovaný stratég. Aké je ich tajomstvo? Vášeň. Každá z týchto postáv objavila svoje schopnosti na základe rozvíjania toho, čo majú najradšej: Anakin zbožňuje napätie, Luke je rád nápomocný a Leia, podobne ako jej mama, je schopná politička. Jej zručnosti sú základnou súčasťou stavu žiaka Padawana.3 Výsledok: každý z nich vyniká vo svojej oblasti.

Anakin bol odmalička vynikajúcim pilotom, o čom svedčí aj jeho účasť v pretekoch Boonta Eve v meste Mos Espa. Práve tento dar z neho urobí Padawana a neskôr výnimočného Jediho. Ako deväťročný zničil imperiálny krížnik a o desať rokov neskôr naháňal Zama Wesella, ktorý bol poverený likvidáciou Padmé, v šialenom úteku cez leteckú dopravu na planéte Coruscant. A to nie je všetko.

Malé cvičenie na úvod

Ako rozpoznáte svoje vlastné extra super padawanské schopnosti? Položte si tieto tri otázky a odpovede si zapíšte do pracovného zošita na konci tejto príručky.4

1. Čo mám na svojej práci rád?

Prestávka na kávu s kolegami, práca na nových projektoch, dokončenie zložitej úlohy, riadenie tímu. Alebo vedenie mítingov, spoznávanie nových ľudí, rozvíjanie vzťahov s klientami alebo dodávateľmi... Všetko, čo vám robí radosť, má svoj význam a čiastočne naznačuje, k čomu inklinujete aj vo vašom každodennom živote.

2. Aké sú moje strednodobé a dlhodobé životné ciele?

Každý z nás má rôzne túžby. Niekto sa chce stať šéfom, zmeniť prácu, iný by sa rád špecializoval na určitú oblasť, napr. robil audit... Každý z nás má rôzne želania, ktoré vyjadrujú to, kým sme. Naše túžby sú tým, čo nás v práci aj v živote poháňa vpred.

3. Čo mám konkrétne robiť, aby som tieto ciele dosiahol?

Beriem si príklad zo svojho šéfa, robím si kurzy na získanie nových zručností, odkladám si peniaze na rozvoj vlastného podnikania, vyhľadávam potenciálnych klientov...

V tabuľke by mal byť každý životný cieľ spojený (aspoň) s jednou jeho konkrétnou realizáciou v praxi. Ak nie, hľadajte spôsob, ako môžete tento aspekt vo vašom každodennom živote rozvíjať.

Potom prepojte každý zo svojich životných cieľov s tým, čo máte rád. Ak je napríklad manažment jedným z vašich osobných záujmov, môžete ho spojiť s cieľom viesť ľudí a na realizáciu tohto cieľa jednoducho absolvovať kurz manažmentu.

Ak sú v tabuľke vedľa seba stále prázdne miesta a je v nej niečo navzájom neprepojené, zamyslite sa: sú vaše ciele realistické?

Skutočne sa snažíte presvedčiť sami seba, že vás baví robiť niečo, čo vám v každodennom živote neprináša žiadne potešenie? Nájdite spôsob, ako časti tabuľky zaplniť, venujte čas zamysleniu: prečo ste do tabuľky zaradili práve túto položku? Máte o ňu skutočný záujem? Sú to napríklad peniaze, čo vás motivuje? Nemôže byť v tomto prípade finančná hojnosť zadefinovaná ako cieľ sám osebe?

Keď vyplníte tabuľku, pochopíte, že vaše osobné potešenia sú nevyhnutne spojené s realizáciou a práve na túto časť sa budete musieť sústrediť každý deň.

Aj keď sa vyberiete tým nesprávnym smerom, každý krok má zmysel: dozviete sa aspoň, čo nechcete, lepšie spoznáte samých seba a spravíte nové rozhodnutia. To je hlavný štartovací bod na to, aby vás práca naozaj napĺňala.

Ako začať?

Nechajte Luka, ktorý žije hlboko vo vás, aby sa prejavil. Nečinne podriemkava a čaká, kedy ho prebudíte. No aby ste to dokázali, musíte si nájsť svoju vlastnú cestu k Sile.

„Buď to urob, alebo nie“, povedal raz Yoda Lukovi, „pokus neexistuje.“ Budúci Padawan skľúčene pustil vesmírnu loď, ktorú sa pokúšal vytiahnuť z močiarov na planéte Dagobah. „Majster, pohnúť skaly je jedna vec, ale toto, toto je niečo úplne iné“, sťažoval sa mladý muž krátko pred tým.

„Nie, nie iné, len inakšie v tvojej mysli. Musíš sa odnaučiť všetko, čo si sa naučil.“5

Čo chce Majster, aby sme pochopili? Všetci máme právo zlyhať, pochybovať o sebe, byť unavení a bez chuti niečo viac urobiť. Ale prvý nápad, ktorý podnieti naše myslenie, ten prvý impulz, ktorý nás prinúti k činu, nesmie byť nikdy polovičatý.

Takto teda rozhodnutie opustiť planétu Dagobah pripravilo pôdu pre neobyčajnú cestu mladého Jediho: Luke, upozornený Leinou vidinou Vaderových rúk, sa napriek Yodovej neochote rozhodol zanechať svoj nedokončený výcvik a pridať sa k oblačnému mestu.

Majster Yoda nás učí ešte niečo: nič nie je pevne dané. Každý z nás má svoj osobitý spôsob pozorovania sveta, ktorý je ovplyvnený naším vzdelaním, odbornou prípravou, hodnotami, osobnosťou.

Spochybňovanie našich istôt je dôležitou súčasťou profesionálneho rozvoja, najmä v práci. Práve cvičením otvorenosti mysle môže človek ľahšie pristupovať k svojmu vnútornému ja a spojiť sa s tým, čo má rád, čo chce, čo je.

Naučte sa ovládať svoju vlastnú Silu: staňte sa Padawanom. Alebo to nechajte tak. Rozhodnutie je len na vás.

PRVÝ DEŇ: HRÔZA?

DARTH VADER TI POROZPRÁVA

SVOJE SKÚSENOSTI

„Príchod v prvý deň do novej práce nie je len tak. Nikto sa necíti úplne sebaisto, akoby pojedol všetku múdrosť sveta. Sú tu Tarkinovci a ďalšie trojhlavé bytosti, ktoré na vás divne zízajú. Ale výhodou, keď nosíte, podobne ako Vader, celotelové dýchacie brnenie, je, že vám nezáleží na tom, ako sa na vás ostatní pozerajú!“ Vader sťažka zachrčí a usmeje sa. „Najťažšie je povedať, že ste vo svojej práci dobrý. A ešte ťažšie je povedať to samému sebe.“

Potom sa odmlčí a zamyslí. Pokiaľ si medzi tým, pravda, nezdriemne. „Pochopenie si vyžaduje čas, takže je normálne na začiatku nevedieť všetko. Nikdy by ste sa nemali báť klásť otázky, aj keď sa zdajú byť hlúpe. Napríklad ja som neváhal ani sekundu. Keď som prišiel do novej práce, požiadal som svojho šéfa – cisára Palpatina, aby hneď vyložil karty na stôl: chcel som vedieť, ako veľmi budem môcť byť vo svojej práci nezávislý?“

Koniec ukážky